TUKUNA na i vakailesilesi liu mai na taoni mai Rakiraki, ni dua na sala e da rawa ni vueti tani mai ena bula dravudravua oya na wili vola.
Ena nona laki dolava na na macawa ni vale ni wili vola ena taoni, e kaya ni dua na i valavala ni bula oqo me da na vulica, oya na wili vola.
E tukuna o Seini Vunivutu Bolobolo ni dodonu meda na wili vola vakalevu baleta ni levu ga na oda wili vola na levu na ka eda na kila, ka dolava na noda vakasama ena vuqa na ka eda sega ni kila vinaka tu.
Tukuna ni sa tiko na i tuvatuva ni matanitu ena kena sagai me na vakatoroicaketaki na noda bula na lewenivanua ena vuku ni noda rawa ka.
E tukuna ni ka bibi na noda cakacaka vata kei na matanitu kei na veitabana tale eso ena vuku ni noda toso ni liu kei na noda rawata na veika e veivakarautaki kina na Kalou.
E vakabibitaka ni wili vola e dua na ka bibi vei ira na luveda, ka dodonu vei keda na i tubutubu me da na dau vukei ira na luveda me ra na wili vola ka mera rawa ni ra tamata kila ka.
Tukuna o Bolobolo ni kevka era sa na vakavulici ena wili vola o ira na luveda, ena dua na yasana vinaka ka ra kila ka, baleta ni sa vakabibitaki na wilivola vei ira na luvei Ra en veisiga ni mataka.
Tukuna ni veika eda na sarava ena retio yaloyalo, eda na rwa ni guilecava ia na wiliki ni i vola vinaka ena kauta mai na vakasama vinaka kei na rai vou ka na sega ni na taqusi laivi ena noda vakasama. Era osota yani e rauta ni 500 na lewenivanua ena Nayarabale Park e Rakiraki ena nodra laki marautaka na soqo levu oqo ka vakarautaka na tabana ni Library Services kei na National Archives of Fiji.
Ena toso tiko ena veitaoni e na yasayasa vaka- Ra na kena laki vakaraitaki tiko vei ira na lewenivanua na bibi ni wilivola kei na vale ni wili vola.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn